Svadobný darček aj s troma bodmi
Papierové prognózy sa naplnili, ale cesta k trom bodom jednoduchá nebola. FK Humenné, líder 4. ligy (skupina Sever) privítal na svojom trávniku Spišiakov z Podhradia. Hostia dlho odolávali, i keď v ofenzíve veľa vody nenamútili, päť minút pred koncom bol stav stále iba 1:0...
Konečná podoba výsledku vznikala v druhom dejstve. V 64. minúte Radovanovič sklepol loptu pre kapitána Vasiľa, ktorý "placírkou" po zemi z hranice šestnástky trafil presne k žrdi, v 86. minúte po centri Mariána Dolutovského sa Radovanovič nenechal v súboji odstaviť od lopty a z 10 metrov nekompromisne napol sieť. Stretnutie sumarizoval František Dolutovský, ľavý humenský obranca...
"Defenzíva Spišiakov bola pevná, ťažko a dlho sme hľadali kľúč na jej odomknutie. Šance sme si vytvorili aj do prestávky, ale nebolo to ono. Stále potrebujeme viac možností, aby sme odpor súpera zdolali, to je naša najväčšia slabina – slabá efektivita. Čo z toho, že držíme loptu na kopačkách, obliehame šestnástku, keď finálna a najmä gólová fáza zlyháva," poznamenal aj sebakriticky 23-ročný futbalista.
Cez polčasovú prestávku tak svetelná tabuľa oznamovala bezgólovú "plichtu", čo podnietilo aj hlasnejšie slová v humenskej šatni.
"Chlapsky sme si povedali pár viet, naše slová nechodili okolo horúcej kaše. Futbal je šport aj kontaktný, bolo nutné zvýšiť bojovnosť, vnútiť súperovi náš štýl hry, pritlačiť ho. Vyhecoval nás aj tréner, zdravo sme sa naštvali a padlo to na úrodnú pôdu," poznamenal krajný obranca, predsezónna posila FK Humenné.
Po záverečnom hvizde tak panovala spokojnosť, tri body do tabuľky sa pripísali, pozícia lídra ostala pevná. O to väčšia bola motivácia na sobotňajší podvečer, keďže svadobné povinnosti si užíval Vladimír Voroňák...
"Vlado nás pozýval, aby sme prišli, určite ho výsledok poteší. Všetci mu prajeme šťastné manželské chvíle," dodal s úsmevom František Dolutovský.
Resumé 12. kola:
FK Humenné – Spišské Podhradie 2:0 (0:0)
Góly: 64. C. Vasiľ, 86. P. Radovanovič